[{"text_idx": "#000004", "text": "Yngly\u0302n a\u0302 Menter Siabod ?"}, {"text_idx": "#000005", "text": "Mae Menter Siabod yn brosiect blaengar a gafodd ei sefydlu yn 2003 gan drigolion Dolwyddelan ac sydd wedi dod a\u0302 bywyd newydd i\u2019r pentref."}, {"text_idx": "#000006", "text": "Ers 30 mlynedd bu\u2019r gymdeithas yn araf ddihoeni gyda\u2019r swyddi traddodiadol yn dod i ben a theuluoedd yn gadael i edrych am waith."}, {"text_idx": "#000007", "text": "Erbyn heddiw mae pethau wedi newid. Gyda chyngor, cefnogaeth a chymorth ariannol gan y Bartneriaeth Datblygu Gwledig, Llywodraeth Cymru a chyrff eraill, mae Menter Siabod wedi llwyddo i weddnewid sefyllfa\u2019r pentref. Rhan allweddol o waith y grw\u0302p ydy sicrhau perthynas dda gyda\u2019r Cyngor Cymuned, Llywodraethwyr yr Ysgol a\u2019r gymuned yn ei gyfanrwydd."}, {"text_idx": "#000008", "text": "Y dasg gyntaf a\u2019r fwyaf i\u2019r grw\u0302p ymgymryd a\u0302 hi oedd adnewyddu\u2019r hen bafiliwn pe\u0302l droed a\u2019i throi\u2019n fan cyfarfod i grwpiau, twristiaid a\u2019r gymuned. Mae\u2019r Pafiliwn bellach yn gartref i sawl un o grwpiau\u2019r pentref gan gynnwys y clwb ieuenctid, grwpiau celf, crefft, technoleg gwybodaeth a llawer o rai eraill."}, {"text_idx": "#000009", "text": "Prosiect mawr nesaf y grw\u0302p oedd adeiladu parc chwarae antur gyda help yr awdurdod lleol a\u2019r Cynghorydd Sir ar y pryd, y Cynghorydd Islwyn Griffiths. Wedyn fe ddaeth prosiect y Gofeb Rhyfel lle bu i\u2019r Cyngor Cymuned, gyda chymorth arian o Gronfa Allweddol Conwy, llunio gardd brydferth o amgylch y gofeb a gosod meinciau yno."}, {"text_idx": "#000010", "text": "Mae arwerthiant pen bwrdd a bore coffi yn y Pafiliwn bob wythnos ac mae\u2019r adeilad yn gartref i Gydweithfa Fwyd Dolwyddelan hefyd. At hyn, mae grw\u0302p Dolwyddelan yn ei Blodau yn cwrdd yn y Pafiliwn ar brydiau- pan nad ydyn nhw wedi eu torchi eu llewys yn rhofio pridd."}, {"text_idx": "#000011", "text": "Mae Dolwyddelan yn ei Blodau a grw\u0302p ieuenctid Cylch yr Ifanc wedi mabwysiadu gorsaf drenau\u2019r pentref. Cafodd yr orsaf ei hadnewyddu\u2019n ddiweddar ac mae hi wedi cipio gwobrau lleol, Cymreig a Phrydeinig. Mae\u2019r ddau grw\u0302p yma ynghyd a\u0302 Sefydliad y Merched a gwirfoddolwyr eraill wedi helpu i wneud ein pentref yn le mwy lliwgar."}, {"text_idx": "#000012", "text": "Ers i Fenter Siabod ddechrau ar eu prosiectau mae poblogaeth y pentref wedi peidio a\u0302 lleihau, ac yn wir, wedi dechrau cynyddu. Yn o\u0302l Liz Roberts, cadeirydd Menter Siabod a chynghorydd sir yr ardal \u201cMae teuluoedd gyda swyddi proffesiynol yn symud yn o\u0302l yma i fyw oherwydd bwrlwm bywyd y gymuned.\u201d"}, {"text_idx": "#000013", "text": "Caiff cyfarfodydd cynllunio eu cynnal yn y Pafiliwn bob mis \u2013 mae\u2019r rhain yn ffordd wych o gwrdd a\u0302 phobl y pentref ac o gymryd rhan mewn prosiectau cyffrous sydd o fudd i\u2019r fro. Mae croeso cynnes i bawb fynychu ac fe all unrhyw un fod yn aelod."}]